CELEX: 32010L0021
Language: mt
Date: 2010-03-12 00:00:00
Title: Direttiva tal-Kummissjoni 2010/21/UE tat- 12 ta’ Marzu 2010 li temenda l-Anness I tad-Direttiva tal-Kunsill 91/414/KEE fir-rigward ta’ dispożizzjonijiet speċifiċi relatati ma’ clothianidin, thiamethoxam, fipronil u imidacloprid (Test b’relevanza għaż-ŻEE)

13.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 65/27
            
         DIRETTIVA TAL-KUMMISSJONI 2010/21/UE
   tat-12 ta’ Marzu 2010
   li temenda l-Anness I tad-Direttiva tal-Kunsill 91/414/KEE fir-rigward ta’ dispożizzjonijiet speċifiċi relatati ma’ clothianidin, thiamethoxam, fipronil u imidacloprid
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari t-tieni inċiż tat-tieni subparagrafu tal-Artikolu 6(1) tagħha,
   Billi:
   
               (1)
            
            
               Is-sustanzi attivi clothianidin, thiamethoxam, fipronil u imidacloprid ġew inklużi fl-Anness I tad-Direttiva 91/414/KEE permezz tad-Direttivi tal-Kummissjoni 2006/41/KE (2), 2007/6/KE (3), 2007/52/KE (4) u 2008/116/KE (5) rispettivament.
            
         
               (2)
            
            
               Rilaxxi aċċidentali ta’ dawk is-sustanzi attivi li dan l-aħħar ġew irrappurtati minn bosta Stati Membri rriżultaw f’telf sostanzjali ta’ kolonji tan-naħal tal-għasel. B’konsegwenza ta’ dan, l-Istati Membri kkonċernati ħadu miżuri temporanji ta’ prekawzjoni biex jissospendu temporanjament it-tqegħid fis-suq ta’ prodotti ta’ protezzjoni tal-pjanti li fihom dawk is-sustanzi.
            
         
               (3)
            
            
               Clothianidin, thiamethoxam, u imidacloprid jistgħu jiġu awtorizzati biss għall-użi bħala insettiċida, inkluż l-użu bħala trattament taż-żerriegħa. Minkejja dan, fipronil, jista’ jiġi awtorizzat biss għal użi bħala insettiċida għall-użu bħala trattament taż-żerriegħa. L-aċċidenti rappurtati mill-Istati Membri jikkonċernaw l-użu mhux xieraq ta’ dawk is-sustanzi attivi biex jittrattaw iż-żrieragħ.
            
         
               (4)
            
            
               Biex jiġu evitati aċċidenti futuri, għandhom jitfasslu dispożizzjonijiet addizzjonali, inklużi miżuri xierqa ta’ tnaqqis tar-riskji għal clothianidin, thiamethoxam, fipronil u imidacloprid.
            
         
               (5)
            
            
               Id-Direttiva 91/414/KEE għandha għalhekk tiġi emendata skont dan.
            
         
               (6)
            
            
               Il-miżura prevista f’din id-Direttiva hija skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat kif stipulat fl-Anness ma’ din id-Direttiva.
   Artikolu 2
   L-Istati Membri għandhom jadottaw u jippubblikaw mhux iktar tard mill-31 ta’ Ottubru 2010 l-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih lill-Kummissjoni t-test ta’ dawk id-dispożizzjonijiet, kif ukoll tabella ta’ korrelazzjoni bejn dawk id-dispożizzjonijiet u din id-Direttiva.
   Għandhom japplikaw dawn id-dispożizzjonijiet mill-1 ta’ Novembru 2010.
   Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati b’referenza bħal din fil-ħin tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir referenza bħal din.
   Artikolu 3
   Skont id-Direttiva 91/414/KEE, l-Istati Membri għandhom, fejn ikun meħtieġ, jemendaw jew jirtiraw l-awtorizzazzjonijiet eżistenti għall-prodotti tal-protezzjoni tal-pjanti li fihom clothianidin, thiamethoxam, fipronil u imidacloprid bħala sustanzi attivi sal-31 ta’ Ottubru 2010.
   Artikolu 4
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 5
   Din id-Direttiva hija indirizzata lill-Istati Membri.
   
      Magħmul fi Brussell, it-12 ta’ Marzu 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 230, 19.8.1991, p. 1.
   
      (2)  ĠU L 187, 8.7.2006, p. 24.
   
      (3)  ĠU L 43, 15.2.2007, p. 13.
   
      (4)  ĠU L 214, 17.8.2007, p. 3.
   
      (5)  ĠU L 337, 16.12.2008, p. 86.
   
      ANNESS
      L-Anness I tad-Direttiva 91/414/KEE huwa emendat kif ġej:
      
                  1.
               
               
                  Fir-ringiela 123 relatata ma’ clothianidin, fil-kolonna “Dispożizzjonijiet speċifiċi”, il-Parti A tinbidel b’dan li ġej:
                  “PARTI A
                  Jistgħu jiġu awtorizzati biss użi bħala insettiċida.
                  Għall-protezzjoni ta’ organiżmi mhux fil-mira, b’mod partikolari naħal tal-għasel, għall-użu bħala trattament taż-żerriegħa:
                  
                              —
                           
                           
                              il-kisi taż-żerriegħa għandu jsir biss f’faċilitajiet professjonali għat-trattament taż-żerriegħa. Dawk il-faċilitajiet għandhom japplikaw l-aqwa metodi disponibbli biex jiżguraw li r-rilaxx ta’ trab ikun minimizzat waqt l-applikazzjoni għaż-żerriegħa, il-ħażna u t-trasport;
                           
                        
                              —
                           
                           
                              għandu jintuża tagħmir xieraq tal-ħrit u ż-żrigħ biex jiżgura livell għoli ta’ inkorporazzjoni fil-ħamrija, jimminimizza li ż-żerriegħa tinżera’ ‘l barra minn fejn ippjanat u jimminimizza l-emissjoni tat-trab.
                           
                        L-Istati Membri għandhom jiżguraw li:
                  
                              —
                           
                           
                              it-tikketta taż-żerriegħa trattata tinkludi l-indikazzjoni li ż-żrieragħ ġew trattati bil-clothianidin u li hija stipulata fil-miżuri tat-tnaqqis tar-riskji previsti fl-awtorizzazzjoni;
                           
                        
                              —
                           
                           
                              il-kondizzjonijiet tal-awtorizzazzjoni, b’mod partikolari għall-applikazzjonijiet ta’ raxx, jinkludu fejn xierqa, miżuri ta’ tnaqqis tar-riskji għall-protezzjoni tan-naħal tal-għasel;
                           
                        
                              —
                           
                           
                              jingħataw bidu programmi ta’ monitoraġġ biex jivverifikaw l-espożizzjoni reali tan-naħal tal-għasel għall-clothianidin f’inħawi użati b’mod estensiv min-naħal għat-tfittxija tal-ikel jew minn min irabbi n-naħal, fejn u kif ikun xieraq.”
                           
                        
            
                  2.
               
               
                  Fir-ringiela 142 relatata ma’ thiamethoxam, fil-kolonna “Dispożizzjonijiet speċifiċi”, il-Parti A tinbidel b’dan li ġej:
                  “PARTI A
                  Jistgħu jiġu awtorizzati biss użi bħala insettiċida.
                  Għall-protezzjoni ta’ organiżmi mhux fil-mira, b’mod partikolari naħal tal-għasel, għall-użu bħala trattament taż-żerriegħa:
                  
                              —
                           
                           
                              il-kisi taż-żerriegħa għandu jsir biss f’faċilitajiet professjonali għat-trattament taż-żerriegħa. Dawk il-faċilitajiet għandhom japplikaw l-aqwa metodi disponibbli biex jiżguraw li r-rilaxx ta’ trab ikun minimizzat waqt l-applikazzjoni għaż-żerriegħa, il-ħażna u t-trasport;
                           
                        
                              —
                           
                           
                              għandu jintuża tagħmir xieraq tal-ħrit u ż-żrigħ biex jiżgura livell għoli ta’ inkorporazzjoni fil-ħamrija, jimminimizza li ż-żerriegħa tinżera’ ‘l barra minn fejn ippjanat u jimminimizza l-emissjoni tat-trab.
                           
                        L-Istati Membri għandhom jiżguraw li:
                  
                              —
                           
                           
                              it-tikketta taż-żerriegħa trattata tinkludi l-indikazzjoni li ż-żrieragħ ġew trattati bil-clothianidin u li hija stipulata fil-miżuri tat-tnaqqis tar-riskji previsti fl-awtorizzazzjoni;
                           
                        
                              —
                           
                           
                              il-kondizzjonijiet tal-awtorizzazzjoni, partikolarment għall-applikazzjonijiet ta’ raxx, jinkludu fejn xierqa, miżuri ta’ tnaqqis tar-riskji għall-protezzjoni tan-naħal tal-għasel;
                           
                        
                              —
                           
                           
                              jingħataw bidu programmi ta’ monitoraġġ biex jivverifikaw l-espożizzjoni reali tan-naħal tal-għasel għall-thiamethoxam f’inħawi użati b’mod estensiv min-naħal għat-tfittxija tal-ikel jew minn min irabbi n-naħal, fejn u kif ikun xieraq.”
                           
                        
            
                  3.
               
               
                  Fir-ringiela 163 relatata ma’ fipronil, fil-kolonna “Dispożizzjonijiet speċifiċi”, il-Parti A tinbidel b’dan li ġej:
                  “PARTI A
                  Jistgħu jiġu awtorizzati biss użi bħala insettiċida għall-użu bħala trattament taż-żerriegħa.
                  Għall-protezzjoni ta’ organiżmi li mhumiex fil-mira, partikolarment in-naħal tal-għasel:
                  
                              —
                           
                           
                              il-kisi taż-żerriegħa għandu jsir biss f’faċilitajiet professjonali għat-trattament taż-żerriegħa. Dawk il-faċilitajiet għandhom japplikaw l-aqwa metodi disponibbli biex jiżguraw li r-rilaxx ta’ trab ikun minimizzat waqt l-applikazzjoni għaż-żerriegħa, il-ħażna u t-trasport;
                           
                        
                              —
                           
                           
                              għandu jintuża tagħmir xieraq tal-ħrit u ż-żrigħ biex jiżgura livell għoli ta’ inkorporazzjoni fil-ħamrija, jimminimizza li ż-żerriegħa tinżera’ ‘l barra minn fejn ippjanat u jimminimizza l-emissjoni tat-trab.
                           
                        L-Istati Membri għandhom jiżguraw li:
                  
                              —
                           
                           
                              it-tikketta taż-żerriegħa trattata tinkludi l-indikazzjoni li ż-żrieragħ ġew trattati bil-fipronil u li hija stipulata fil-miżuri tat-tnaqqis tar-riskji previsti fl-awtorizzazzjoni;
                           
                        
                              —
                           
                           
                              jingħataw bidu programmi ta’ monitoraġġ biex jivverifikaw l-espożizzjoni reali tan-naħal tal-għasel għall-fipronil f’inħawi użati b’mod estensiv min-naħal għat-tfittxija tal-ikel jew minn min irabbi n-naħal, fejn u kif ikun xieraq.”
                           
                        
            
                  4.
               
               
                  Fir-ringiela 163 relatata ma’ fipronil, fil-kolonna “Dispożizzjonijiet speċifiċi”, il-Parti B titħassar is-sentenza li ġejja:
                  
                              “—
                           
                           
                              l-użu ta’ tagħmir adegwat li jassigura grad għoli ta’ inkorporazzjoni fil-ħamrija u tixrid mill-inqas waqt l-applikazzjoni.”
                           
                        
            
                  5.
               
               
                  Fir-ringiela 222 relatata ma’ imidacloprid, fil-kolonna “Dispożizzjonijiet speċifiċi”, il-Parti A tinbidel b’dan li ġej:
                  “PARTI A
                  Jistgħu jiġu awtorizzati biss użi bħala insettiċida.
                  Għall-protezzjoni ta’ organiżmi mhux fil-mira, b’mod partikolari naħal tal-għasel u għasafar, għall-użu bħala trattament taż-żerriegħa:
                  
                              —
                           
                           
                              il-kisi taż-żerriegħa għandu jsir biss f’faċilitajiet professjonali għat-trattament taż-żerriegħa. Dawk il-faċilitajiet iridu japplikaw l-aqwa metodi disponibbli biex jiżguraw li r-rilaxx ta’ trab ikun minimizzat waqt l-applikazzjoni għaż-żerriegħa, il-ħażna u t-trasport;
                           
                        
                              —
                           
                           
                              għandu jintuża tagħmir xieraq tal-ħrit u ż-żrigħ biex jiżgura livell għoli ta’ inkorporazzjoni fil-ħamrija, jimminimizza li ż-żerriegħa tinżera’ ‘l barra minn fejn ippjanat u jimminimizza l-emissjoni tat-trab.
                           
                        L-Istati Membri għandhom jiżguraw li:
                  
                              —
                           
                           
                              it-tikketta taż-żerriegħa trattata tinkludi l-indikazzjoni li ż-żrieragħ ġew trattati bl-imidacloprid u li hija stipulata fil-miżuri tat-tnaqqis tar-riskji previsti fl-awtorizzazzjoni;
                           
                        
                              —
                           
                           
                              il-kondizzjonijiet tal-awtorizzazzjoni, partikolarment għall-applikazzjonijiet ta’ raxx, jinkludu fejn xierqa, miżuri ta’ tnaqqis tar-riskju għall-protezzjoni tan-naħal tal-għasel;
                           
                        
                              —
                           
                           
                              jingħatw bidu programmi ta’ monitoraġġ biex jivverifikaw l-espożizzjoni reali tan-naħal tal-għasel għall-imidacloprid f’inħawi użati b’mod estensiv min-naħal għat-tfittxija tal-ikel jew minn min irabbi n-naħal, fejn u kif ikun xieraq.”
                           
                        
            
                  6.
               
               
                  Fir-ringiela 222 relatata ma’ imidacloprid, fil-kolonna “Dispożizzjonijiet speċifiċi”, il-Parti B titħassar is-sentenza li ġejja:
                  
                              “—
                           
                           
                              għall-protezzjoni tan-naħal tal-għasel, b’mod partikolari għal applikazzjonijiet tal-isprej u għandhom jassiguraw li l-kundizzjonijiet tal-awtorizzazzjoni jinkludu, fejn xieraq, miżuri għat-tnaqqis tar-riskji.”